Úrad vlády SR						 Na rokovanie vlády SR
Sekcia hospodárskej politiky					 dňa 17.7.2002
									 k číslu: 4745/2002
									 k bodu: 7

S t a n o v i s k o
k Analýze stavu podnikateľského prostredia v SR

I.

	Materiál predkladá minister hospodárstva na základe Plánu práce vlády SR na rok 2001. Obsahuje návrh uznesenia, predkladaciu správu, analýzu, prílohy, vyhodnotenie pripomienkového konania a návrh komuniké.

	V materiáli je predkladateľským rezortom vyjadrené chápanie podnikateľského  prostredia a postavenie a význam súkromného vlastníctva. Samotná analýza popisuje bariéry podnikania v podobe administratívneho a finančného (daňového, odvodového a poplatkového) zaťaženia a v podobe rôznych regulačných zásahov,  pozornosť je venovaná disponibilnej infraštruktúre a nedostatočnej kvalite a predvídavosti legislatívy a vymáhateľnosti práva. V samostatnej kapitole sú stručne prezentované návrhy na zlepšenie podnikateľského prostredia v posudzovaných oblastiach.

	Súčasťou materiálu sú aj návrhy na zrušenie úloh súvisiacich s analyzovanou problematikou, ktoré boli v priebehu rokov 2000 a 2001 uložené Ministerstvu hospodárstva SR.

	Prílohová časť materiálu dokladá jednotlivé časti analýzy podrobnejšími doplňujúcimi informáciami, tabuľkami a grafmi.

II.

	V pripomienkovom konaní z 32 oslovených subjektov reagovalo 27, z ktorých 15 nemalo pripomienky. Pripomienky uplatnené ostatnými účastníkmi konania boli akceptované.

III.

	Predložená analýza predstavuje prvý ucelený prístup k otázkam a problémom podnikateľského prostredia. V niektorých častiach (napr. dane, odvody, poplatky, obchodný register) analýza vyúsťuje do vyjadrení ďalších námetov a postupov na riešenie konštatovaného stavu, v iných častiach (napr. technická regulácia, environmentálna regulácia, všeobecné a profesijné komory, vymáhateľnosť práva, ochrana pred dumpingom, ochranné opatrenia pred nadmerným dovozom) sa konštatuje súčasný stav. To sa premieta i do návrhov na zlepšenie podnikateľského prostredia (kap. 10), ktoré sa tak pre gestorov legislatívy a normotvorby jednotlivých oblastí podnikateľského prostredia nestali koordinovaným a terminovaným impulzom pre ich konanie na zlepšenie stavu.
	
	Porada ekonomických ministrov 8.7.2002 odporučila predkladateľovi analýzu upraviť podľa vznesených pripomienok a vláde upravenú analýzu prerokovať.

	Materiál neinformuje o spôsobe akceptovania odporúčania PEM.

	V návrhu uznesenia vlády, vzhľadom na charakter materiálu, odporúčame tieto úpravy:
- premenovať časť A.  na  berie na vedomie
- upraviť znenie úlohy B.1. takto:
   B.1. predkladať na rokovanie vlády "Správu o stave podnikateľského prostredia   
          v SR s návrhmi na jeho zlepšovanie"

	Odporúčame vláde rozhodnúť o predloženom materiáli s prihliadnutím na vyššie uvedené pripomienky a výsledok rozpravy.

Bratislava 15.7.2002